tartuNLP/wikipedia-smugri-20251201 huggingface dataset:
Grímsvötnin tulivuorenpurkaus 2011

Grímsvötnin tulivuorenpurkaus 2011 alkoi lauantaina 21. toukokuuta 2011, kun Islannin aktiivisin tulivuori Grímsvötn syöksi taivaalle valkoista savua noin 10–15 kilometrin, hetkellisesti jopa 20 kilometrin, korkeuteen. Grímsvötn sijaitsee Vatnajökull-jäätiköllä. Purkauksen ohella alueella oli myös pieniä maanjäristyksiä. Tulivuori purkautui edellisen kerran vuonna 2004. Purkauksesta odotettiin Grímsvötnin rajuinta sataan vuoteen.
Tuhka saavutti maanantaina 23. toukokuuta Skotlannin. Se jatkoi levittäytymistä Länsi-Euroopan ja Pohjoismaiden yli samalla laimentuen. Suomen ilmatilaa ei tarvinnut sulkea tuhkapilven takia. Tiistaina 25. toukokuuta Islannin Ilmatieteen laitos ("Iceland Met Office", IMO) vahvisti purkauksen tauonneen 2.40 UTC. Myöhemmin tiistaina IMO tiedotti, ettei enempiä tuhkapilviä ole odotettavissa.
Vaikutukset lentoliikenteeseen.
Purkauksesta ei ollut odotettavissa samanlaista katastrofia Euroopan ilmaliikenteelle kuin edellisenä vuonna sattuneesta Eyjafjallajökullin tulivuorenpurkauksesta, koska nyt tuhka oli rakenteeltaan karkeampaa. Eyjafjallajökullin tapauksessa tuhka oli hyvin hienoa, ja se nousi erittäin korkealle ilmakehään. Vain Islannin, Grönlannin, Irlannin ja Skotlannin ilmatilat olivat suljettuina tai rajoitettuina tuhkan vuoksi. Purkauksella ei ollut vaikutuksia Euroopan sisäiseen tai Atlantin ylittävään liikenteeseen.
Islannin ilmatilan sulkeminen vaikutti lähinnä Islantiin suuntautuviin ja Islannista lähteviin lentoihin. Tuhkan saavutettua Skotlannin paikalliset lentoyhtiöt peruivat lentojaan ainakin maanantailta 23. toukokuuta ja tiistailta 24. toukokuuta. Viranomaiset sulkivat ilmatilan Skotlannissa tiistaina 24. toukokuuta. Irlantilainen halpalentoyhtiö Ryanair vastusti jyrkästi ilmatilan sulkemista ja suoritti tiistaina koneillaan koelentoja suljetussa ilmatilassa osoittaakseen sulkemisen olevan tarpeetonta.
Euroopassa peruttiin yli 900 lentoa 90 000:sta.
Narbonne

Narbonne on kaupunki Välimeren rannalla Ranskan Oksitanian alueen Auden departementissa. Vuonna 2008 kaupungissa asui 52 252 asukasta.
Maantiede.
Pinta-alaltaan 17 554 hehtaaria käsittävä kaupunki on Auden departementin suurin alue. Itä-länsiakselilla kaupungin alue rajoittuu Välimereen kun taas pohjois-eteläakselilla on suuria kalkkikivikallioita. Kaupunkiin kulkevat maantiet numero 9 ja 113, sekä moottoritiet A9 ja A61. A9 kulkee Narbonnesta Espanjaan ja Italiaan. Kaupungista kulkevat myös rautatiet Port-Bou/Perpignan/Pariisi ja Bordeaux/Marseille/Vintimille. Lisäksi lähistöllä on useita lentokenttiä.
Historia.
Antiikki.
Kaupunki sai alkunsa antiikin aikana, jolloin se tunnettiin latinaksi nimillä "Narbo" ja "Narbo Martius". Alun perin ennen roomalaisvalloitusta Narbonnen alueella asui elisykien nimellä tunnettu iberiheimo. Heimon pääasiallinen asutuskeskus oli rakennettu nykyiselle Montlaurèsin kukkulalle ja se oli todennäköinen roomalaisen Narbon suora edeltäjä. Roomalaiset valloittivat alueen noin 120-luvulla eaa. Vuonna 118 eaa. kaupungista tehtiin roomalainen "colonia" eli sotilassiirtokunta. Myöhemmin Narbosta tuli Gallia Narbonensiksen provinssin keskus. 400-luvun lopussa kaupungin valloittivat länsigootit.
Myöhempi historia.
500-luvulla kaupunki kuului Espanjan pohjoisimpiin alueisiin. Arabit valloittivat alueen 700-luvulla ja sittemmin se liitettiin frankkien johtajasuku karolingien alueisiin. Keskiajalla kaupungista tuli merkittävä uskonnollinen ja taloudellinen keskus. Kaupunki liitettiin suoraan Ranskan alaisuuteen 1500-luvulla ja Ranskan alaisuudessa se toimi tukikohtana sodissa Espanjaa vastaan.
Narbonnen merkitys alkoi vähentyä 1600- ja 1700-luvulla etenkin Ranskan vallankumouksen myötä, jolloin lakkautettiin esimerkiksi kaupunkiin tukeutunut arkkihiippakunta. 1800-luvulla kaupunki koki jälleen kasvua kehittyneen viinitalouden myötä, mutta maailmansotien välillä talous koki jälleen suurta laskua. Viimeisten kolmenkymmenen vuoden aikana kaupunki on jälleen kasvanut jonkin verran.
Souleymane Ould Chebal

Souleymane Ould Chebal Moctar (s. 31. joulukuuta 1986) on mauritanialainen yleisurheilija, joka kilpailee keskimatkojen juoksussa.
Chebal osallistui MM-kisoihin ensimmäistä kertaa Osakassa 2007. Hän putosi tuolloin 800 metrillä ensimmäisellä kierroksella jäätyään eränsä kahdeksanneksi. Chebal oli maansa lipunkantaja Pekingin olympialaisten avajaisissa 2008, mutta putosi 800 metrin kilpailussa jälleen alkuerissä.
Ennätykset.
"Lähde: IAAF" 
Lähteet.
Oliver Gill

Oliver David Gill (s. 15. syyskuuta 1990 Frimley, Englanti) on englantilainen urheilu-uransa päättänyt jalkapalloilija, pelipaikaltaan puolustaja. Hän edusti Englannin Valioliigan Manchester Unitedia 2009–2011, muttei pelannut yhtään ottelua.
Gill on seuran oma kasvatti, joka allekirjoitti ensimmäisen ammattilaissopimuksensa heinäkuussa 2009. Vuonna 2010 Gill pelasi lainasopimuksella Bradford Cityssä neljä sarjaottelua.
Syyskuussa 2009 Gill hyväksyttiin opiskelemaan kansantaloutta Durhamin yliopistoon, mutta hän lykkäsi opiskelupaikan vastaanottamista keskittyäkseen urheilu-uraansa. Vuonna 2011 Gill hylkäsi uuden sopimuksen Manchester Unitedin kanssa aloittaessaan yliopisto-opinnot.
Oliver Gillin isä David Gill on Manchester Unitedin entinen toimitusjohtaja.
Suonsalmi

Suonsalmi on kylä ja samanniminen salmi Hirvensalmen kunnan länsiosassa Etelä-Savossa. Kylä sijaitsee Puulan etelärannalla. Kylänraitti on Joutsantie eli seututie 431, joka kulkee lännessä Tuukkalaan ja etelässä Pöyryyn. Vesiväylän osana toimiva Suonsalmen kanava sijaitsee salmen eteläosan länsilaidalla. 
Historiaa.
Suonsalmella on toiminut muun muassa meijeri, sonniosuuskunta, kauppa ja koulu, jotka kaikki on lakkautettu.
Vanha meijeri.
Suonsalmen vanha meijeri on tiilirakenteinen, vuosina 1904–1916 meijerinä ja myllynä toiminut rakennus Suonsalmen kanavan puolella. Se lukeutuu harvoihin Etelä-Savossa säilyneisiin meijerirakennuksiin. Meijeritoiminnan päätyttyä rakennusta käytettiin kansakouluna 1950-luvun lopulle saakka. Nykyään yksityiskäytössä oleva vanha meijeri on maakunnallisesti merkittävä rakennuskulttuurin kohde rakennushistoriallisten, historiallisten ja maisemallisten arvojensa vuoksi.
Alueen koulut.
Vuonna 1915 perustettu Suonsalmen alakoulu lakkautettiin keväällä 2013. Kunnanhallituksen esitys koulun sulkemisesta tehtiin valtuustolle syksyllä 2009. Koulu ehti toimia lähes sata vuotta. Kyläkoulu palkittiin 2000-luvulla Suomen parhaana kyläkouluna. Osa oppilaista kulki kouluun lähistön saarista vesitse. Koulu siirtyi uusiin tiloihin Joutsantien varteen entisestä meijeristä vuonna 1960. 
Kun Tuukkalan, Kuitulan ja Ripatin koulut lakkautettiin, Suonsalmen koulu jäi Hirvensalmen länsiosan ainoaksi kouluksi. Se oli toiseksi viimeinen Hirvensalmen kyläkouluista. Viimeisenä toimintavuotenaan sillä oli vain kahdeksan oppilasta. Suonsalmen koulu sijaitsee Pohoskylän raitin RKY-alueen sisällä.
Pohoskylän raitti.
Suonsalmella sijaitsee Museovieraston valtakunnallisesti merkittäväksi rakennetun kulttuuriympäristön (RKY) kohteeksi arvioima Pohoskylän raitti. Kylässä oli 1560-luvulla yksi talo. Pohoskylänä tunnettu maisemakokonaisuus syntyi talon jakamisen seurauksena. Kokonaisuuteen kuuluvat (etelästä päin luetellen) Uutelan, Vihkolan, Tanttun, Jatkolan ja Rantalan talot. Niistä Vihkola ja Tanttu ovat vanhimpia ja toimivat Ruotsin vallan aikana ruotutaloina.
Eksjö

Eksjö on entinen Ruotsin kaupunki ja nykyinen Eksjön kunnan keskustaajama. Eksjö sijaitsee Jönköpingin läänissä ja Smålandin maakunnassa. Vuoden 2010 lopussa kaupunkitaajamassa oli 9 701 asukasta.
Eksjö mainitaan käräjäpaikkana ensimmäisen kerran 1300-luvulla. Tuolloin paikan nimenä oli "Ekesiö". Eksjön kautta kulki tie pohjoisessa Linköpingissä ja etelässä Växjössä ja Kalmarissa olevien piispanistuimien välillä. Samoin Eksjön kautta kulki tie Länsi-Götanmaalta Itämeren rannikolle. Paikasta tuli luonnollinen kokoontumispaikka kaupalle ja käräjäasioille. Kuningas Eerik Pommerilainen antoi Eksjölle kaupunginoikeudet vuonna 1403. Vuonna 1856 tulipalo tuhosi puolet kaupungista.
Varuskuntakaupunki.
Eksjöstä tuli varhain varuskunta- ja virkamieskaupunki. Eksjön sotilaalliset perinteet ulottuvat 1400-luvun loppuun, jolloin Ränneslättin aluetta alettiin käyttää sotilaiden tapaamis- ja harjoittelupaikkana. Sotilasjoukot harjoittelivat 1600-luvun lopusta lähtien kaupungin ulkopuolella. Vuonna 1686 Kuninkaallinen Smålandin ratsuväkirykmentti () sidottiin kiinteämmin Eksjöhön. Useat rykmentit ovat tämän jälkeen sijainneet Eksjössä.
Kun husaarirykmentti () ja myöhemmin Kalmarin rykmentti sijoitettiin kasarmeihin Eksjössä, kaupunki alkoi kasvaa voimakkaasti. Nykyään Eksjön varuskunta koostuu neljästä eri toimijasta. Varuskunta on Eksjön kolmanneksi suurin työnantaja noin 500 työntekijällään.
Muuta.
Kaupungin keskiosissa 65 % rakennuskannasta on vuotta 1900 edeltävältä ajalta. Koko Ruotsin rakennuskannasta vain 6 % on rakennettu ennen vuotta 1900.
Kaupungissa kiertävän jutun mukaan Eksjö oli hyvin lähellä saada Södra stambanan -rautatien kulkemaan kaupungin halki. Sanotaan, että rautatie aiottiin aluksi vetää Eksjön läpi, mutta yksi talonpoika kunnan pohjoisosassa kieltäytyi antamasta maataan rautatien rakentamista varten. Niinpä vuonna 1864 Södra stambanan päätettiin vetää kaupungista 18 kilometriä länteenpäin. Sinne perustettiin rautatieasema, jonka nimi on Nässjö.
Antti Pennanen (valmentaja)

Antti Johan Ensio Pennanen (s. 5. helmikuuta 1979 Hyvinkää) on suomalainen jääkiekkovalmentaja. Pennanen valmensi SM-liigajoukkue Tampereen Ilvestä vuoden 2024 kevääseen ja sen jälkeen Suomen jääkiekkomaajoukkuetta päävalmentajana 2+1-vuotisella sopimuksella.
Pelaajaura.
Pennanen aloitti jääkiekon Hyvinkään Ahmoissa, mutta siirtyi jo juniori-iässä Hämeenlinnan Pallokerhoon. Hän pelasi siellä viimeisellä A-juniorikaudellaan 1999–2000 myös viisi SM-liigaottelua ilman tehopisteitä.
Kaudeksi 2000–2001 Pennanen palasi kasvattajaseuraansa Ahmoihin pelaamaan Mestistä. Kausi jäi hänen ainoaksi kokonaisekseen miesten sarjoissa ja hän lopetti uransa kevääseen 2001.
Valmentajaura.
Pennanen toimi vuodet 2007–2009 HPK:n B-nuorten päävalmentajana. Hän valmensi joukkueen SM-hopeaan sekä keväällä 2008 että 2009. Vuodet 2009–2011 Pennanen toimi HPK:n A-nuorten päävalmentajana. Hänet palkittiin kauden 2010–2011 A-nuorten SM-liigan vuoden valmentajana Hannu Aravirta -palkinnolla.
Toukokuussa 2011 Pennanen liittyi Helsingin IFK:n SM-liigajoukkueen Petri Matikaisen johtamaan valmennustiimiin. Kaudella 2012–2013 hän jatkoi apuvalmentajan roolissa Pasi Sormuselle. Pennasen SM-liigakausi alkoi HIFK:n päävalmentajana, sillä Sormunen joutui kahdeksan ensimmäisen ottelun ajaksi toimitsijakieltoon 1. syyskuuta 2012 Jokereita vastaan pelatun European Trophy -ottelun selkkauksien vuoksi. Tammikuussa 2013 sekä Sormunen että Pennanen lopulta erotettiin HIFK:n valmennuksesta, jossa heidät korvasivat Raimo Summanen ja Joonas Tanska.
Kaudeksi 2013–2014 Pennanen siirtyi kaksivuotisella sopimuksella KalPan apuvalmentajaksi Jari Laukkasen johtamaan valmennustiimiin. Joulukuussa 2013 hän kuitenkin siirtyi kevääseen 2016 asti kestävällä sopimuksella Mestis-joukkue Mikkelin Jukureiden päävalmentajaksi. Pennanen johdatti joukkueen Mestis-hopeaan keväällä 2014. Kaudella 2014–2015 hän johdatti Jukurit sekä Mestiksen runkosarjan voittoon että Mestis-mestaruuteen.
Kaudella 2015–2016 Pennanen toimi Jukureiden päävalmentajan tehtävien ohella myös Suomen alle 20-vuotiaiden maajoukkueen apuvalmentajana Jukka Jalosen johtamassa valmennustiimissä. Hän voitti vuoden 2016 MM-kilpailuista maailmanmestaruuden. Marraskuussa 2015 Pennanen nimettiin HPK:n päävalmentajaksi kolmivuotisella sopimuksella kaudelle 2016–2017. Hän valmensi HPK:n mestariksi kaudella 2018-19.
Pennanen aloitti Suomen nuorten jääkiekkomaajoukkueen päävalmentajana toukokuussa 2020 huhtikuulle 2022 kestävällä sopimuksella.
Talvella 2022 Pennanen teki valmentajasopimuksen Jokerit Hockey Club Oy:n kanssa. Se ei kuitenkaan osallistu KHL:ään kaudella 2022–2023. 
Pennanen siirtyi Jouko Myrrän tilalle Ilveksen päävalmentajaksi lokakuussa 2022 kevääseen 2025 ulottuvalla sopimuksella. Sopimus kuitenkin purettiin Pennasen siirtyessä Leijonien päävalmentajaksi kaudesta 2024 eteenpäin.
Ekshärad

Ekshärad on taajama ja entinen kunta Keski-Ruotsissa. Ekshärad sijaitsee nykyisessä Hagforsin kunnassa Värmlannin läänissä ja Värmlannin maakunnassa. Vuonna 2010 Ekshäradin taajamassa siellä oli 1 074 asukasta.
Ekshäradin kunta liitettiin Hagforsin kuntaan vuonna 1974. Kunnalla oli käytössään oma vaakuna.
Norbert Siedler

Norbert Siedler (s. 29. joulukuuta 1982 Wildschönau) on itävaltalainen moottoriurheilija. Hän aloitti uransa Karting-sarjoissa vuosina 1992-1999. 
Vuonna 2000 Siedler kilpaili Itävallan ja Saksan Formula Ford-sarjoissa voittaen molempien sarjojen mestaruudet. Vuonna 2001 hän kilpaili Saksan F3-Mestaruussarjassa sijoittuen neljänneksi. Seuraavana vuonna hän sijoittui sarjan kuudenneksi. Vuonna 2002 Siedler siirtyi Euro Formula 3000-sarjaan kilpaillen sarjassa kolmen vuoden ajan. Siedler testasi myös Minardin F1-autoa Vallelungassa vuonna 2003. Vuonna 2005 Siedler voitti International Formula Master-sarjan mestaruuden yhdessä Max Busnellin kanssa. Vuonna 2007 Siedler kilpaili Le Mans Series-sarjassa sijoittuen viidenneksi Monzan kilpailussa. Siedler kilpaili myös Le Mansin 24 tunnin kilpailussa jossa hän keskeytti. Vuodet 2008-2012 Siedler kilpaili Porsche Supercup-sarjassa voittaen urallaan kaksi kilpailua.
Torsby

Torsby on samannimisen Torsbyn kunnan keskustaajama. Torsby sijaitsee Värmlannin läänin ja Värmlannin historiallisen maakunnan pohjoisosassa. Vuonna 2010 taajamassa oli noin 4 000 asukasta. 
Torsby on kuulunut Ruotsin metsäsuomalaisten asuinalueisiin ja siellä toimii metsäsuomalaisten kulttuuria esittelevä Torsby Finnkulturcentrum, joka on osa Värmlannin museota.
Hagfors

Hagfors on entinen Ruotsin kaupunki ja nykyinen Hagforsin kunnan keskustaajama. Hagfors sijaitsee Värmlannin läänissä ja Värmlannin maakunnassa Keski-Ruotsissa. Vuoden 2010 lopussa taajamassa oli 5 146 asukasta. Kaupunki sijaitsee Uvån-nimisen joen varrella.
Historiaa.
Hagfors on hyvin myöhään syntynyt ruukkiyhdyskunta. Se alkoi kehittyä 1873, kun Uddeholmsbolaget päätti yhdistää kymmenen rautaruukkia suuremmaksi yksiköksi Uvånissa olleen vesiputouksen luokse. Uddeholmsbolaget on kustantanut Hagforsissa monia rakennuksia, mukaan lukien kirkon. Hagforsin kirkko on punainen puurakennus, joka sijaitsee kaupungin keskiosassa. Sitä alettiin rakentaa vuonna 1903 ja se vihittiin käyttöön 25.3.1904.
Vuonna 1903 silloiseen Norra Rådan maalaiskuntaan perustettiin Hagforsin taajaväkinen yhdyskunta. Vuonna 1950 taajaväkinen yhdyskunta erotettiin Hagforsin kaupungiksi. Tämän jälkeen Ruotsiin on perustettu vain kaksi muuta kaupunkia: Säffle ja Oxelösund, joiden jälkeen uusien kaupunkien perustaminen lopetettiin. Vuoden 1971 kuntauudistuksessa kaupunki muutettiin Hagforsin kunnaksi ilman rajamuutoksia Ruotsin siirtyessä yhtenäiseen kuntamuotoon. Vuodesta 1974 Hagforsin entisen kaupungin alue on ollut osa huomattavasti laajempaa Hagforsin kuntaa, johon kuuluu myös kolme entistä maalaiskuntaa.
Oxelösund

Oxelösund on entinen Ruotsin kaupunki ja nykyinen Oxelösundin kunnan keskustaajama. Se sijaitsee Södermanlandin läänissä ja Södermanlandin maakunnassa. Vuoden 2010 lopussa taajamassa oli 10 870 asukasta.
Oxelösundin taajaväkinen yhdyskunta perustettiin vuonna 1899. Vuonna 1950 perustettiin Oxelösundin kaupunki, joka vuoden 1971 kuntauudistuksessa muutettiin nykyiseksi Oxelösundin kunnaksi ilman rajamuutoksia.
Kaupungissa on suuri satama, johon tulee ja menee rautamalmia ja öljyä.
Termessos

Termessos on rauniokaupunki Antalyan maakunnassa Turkissa. Kaupunki sijaitsee yli kilometrin korkeudella vuoristossa, missä sitä on ollut hyvä puolustaa. Aleksanteri Suuri yritti valloittaa kaupungin sotajoukkoineen, mutta epäonnistui. Kaupungissa on jäljellä muun muassa suuren teatterin rauniot.
Luonto.
Samalla paikalla sijaitsee myös Termessoksen kansallispuisto.
Flanelli

Flanelli (&lt; ) on puuvillasta tai villasta valmistettu pehmeäksi nukattu kangaslaatu. Se on toimikas- tai palttinasidoksinen ja joko toiselta tai molemmilta puolilta nukitettu. Flanelli voi olla muokkaamatonta, värillistä, raitaista, ruudullista tai painettua. Sitä käytetään paidoissa, alusvaatteissa, yöpuvuissa ynnä muissa käyttökohteissa.
Erityinen pintarakenne syntyy, kun valmistusvaiheessa kuiturakennetta kuohkeutetaan, jolloin kangas enemmän ilmaa sitovana toimii parempana eristeenä. Nukkamainen pinta tuntuu myös miellyttävältä ihoa vasten, josta syystä flanellia käytetään paljon yö- ja vauvanvaatteissa. Flanellin kulutuskestävyys on rikkonaisen kuiturakenteen johdosta varsin heikko.
Flanellia on valmistettu useilla kauppanimillä:
Joshua King

Joshua Christian Kojo King (s. 15. tammikuuta 1992 Oslo, Norja) on norjalainen jalkapalloilija. Hyökkääjänä pelaava King edustaa kaudella 2022–2023 Turkin Superliigan Fenerbahçea.
King aloitti jalkapallon harrastamisen 6-vuotiaana Romsåsissa, josta hän 14-vuotiaana siirtyi Vålerengaan. Manchester Unitedin kykyjenetsijät löysivät Kingin hänen osallistuttuaan norjalaisen entisen ManU-pelaajan Ole Gunnar Solskjærin pitämään jalkapallokouluun. King siirtyi Unitediin tammikuussa 2008. Hän teki ensiesiintymisensä virallisissa miesten otteluissa 23. syyskuuta 2009 tultuaan vaihdosta kentälle Englannin liigacupin kolmannen kierroksen ottelussa Wolverhampton Wanderersia vastaan. Syksyllä 2010 King pelasi lainasopimuksella Prestonissa kahdeksan Englannin mestaruussarjan ja kaksi liigacupin ottelua. Hän pelasi lainalla myös saksalaisseura Borussia Mönchengladbachissa, Hull Cityssä ja Blackburn Roversissa, jonka omistukseen hän siirtyi tammikuussa 2013. Manchester Unitedissa hän ei pelannut yhtään miesten liigaottelua.
King pelasi Blackburnissa 2,5 kauden aikana 62 mestaruussarjan ottelua ja teki niissä viisi maalia. Kesällä 2015 hän siirtyi Valioliigassa pelaavaan Bournemouthiin. Viiden kauden aikana hän pelasi Valioliigassa 161 ottelua ja teki niissä 48 maalia. Vuonna 2020 Bournemouth putosi mestaruussarjaan ja kesken kauden helmikuussa 2021 King palasi pääsarjatasolle siirtyessään Evertoniin. Kauden 2021–2022 hän pelasi Valioliigaa Watfordissa.
King on pelannut Norjan eri juniorimaajoukkueissa yhteensä 19 maaottelua ja tehnyt niissä seitsemän maalia. Ensimmäisen ottelunsa Norjan A-maajoukkueessa hän pelasi syyskuussa 2012 MM-karsintaottelussa Islantia vastaan. Hän on heinäkuun 2022 loppuun mennessä pelannut 62 maaottelua ja tehnyt niissä 20 maalia, joista seitsemän MM-karsintaotteluissa ja seitsemän EM-karsintaotteluissa. Maaliskuussa 2022 hän teki hattutempun ystävyysottelussa Armeniaa vastaan.
Kingin isä on kotoisin Gambiasta ja äiti Norjasta.
Neha Dhupia

Neha Dhupia (s. 27. elokuuta 1980 Kochi, Kerala, Intia) on intialainen näyttelijä, joka työskentelee pääasiassa hindinkielisissä elokuvissa. Dhupia on Miss Intia vuodelta 2002. Hän edusti maataan Miss Universum -kilpailussa ja sijoittui kymmenen parhaan joukkoon.
Oliver Norwood

Oliver James Norwood (s. 12. huhtikuuta 1991 Burnley, Englanti) on pohjoisirlantilais-englantilainen jalkapalloilija. Keskikenttäpelaajana pelaava Norwood on edustanut muun muassa Huddersfield Townia, Readingiä, Brighton &amp; Hove Albionia, Fulhamia, kausina 2018–2024 Sheffield Unitedia ja elokuusta 2024 alkaen Stockport Countya.
Manchester Unitedin kykyjenetsijät löysivät Norwoodin hänen ollessaan 6-vuotias, ja 7-vuotiaana hän liittyi seuraan. Hän nousi edustusjoukkueen mukaan ensimmäistä kertaa kaudella 2009–2010. Syksyllä 2010 Norwood pelasi kuukauden ajan lainasopimuksella Carlisle Unitedissa, jota hän ehti edustaa kuudessa sarjaottelussa. Manchester Unitedissa hän ei pelannut sarjaotteluita miesten tasolla.
Norwood pelasi kaudella 2011-2012 alkukauden lainalla Scunthorpessa ja siirtyi tammikuussa loppukauden kestävällä lainasopimuksella mestaruussarjassa pelanneeseen Coventryyn. Kesällä 2012 Manchester United myi hänet Huddersfield Towniin. Hän pelasi mestaruussarjassa kahdeksan kauden aikana eri seuroissa yhteensä 291 ottelua (lisäksi kolme nousukarsintaottelua) ja teki niissä 22 maalia. Valioliigassa hän pelasi kaudella 2019–2020 Sheffield Unitedin kaikki 38 ottelua ja kauden viimeistä ottelua lukuun ottamatta avauskokoonpanossa. Hän teki tapaninpäivänä 2019 Watfordia vastaan ensimmäisen valioliigamaalinsa. Kaudella 2020–2021 hän pelasi 32 valioliigaottelua ilman maaleja. Kahdella seuraavalla kaudella hän pelasi mestaruussarjassa yhteensä 90 ottelua (ja lisäksi kaksi nousukarsintaottelua) ja teki kolme maalia. Kaudella 2023–2024 hän pelasi 27 valioliigaottelua, joista avauskokoonpanossa 16, ja teki maalin marraskuussa Wolverhamptonia vastaan. Kesällä 2024 hän siirtyi Englannin ykkösliigan Stockportiin.
Oliver Norwood pelasi Englannin alle 17-vuotiaiden maajoukkueessa vuonna 2007, mutta vuonna 2009 hänet kutsuttiin Pohjois-Irlannin alle 21-vuotiaiden maajoukkueeseen, jota hän sai edustaa pohjoisirlantilaisten sukujuuriensa vuoksi. Pohjois-Irlannin A-maajoukkueessa Norwood teki ensiesiintymisensä 11. elokuuta 2010 ystävyysottelussa Montenegroa vastaan. Hän on pelannut kaikkiaan 57 maaottelua, joista viimeisen lokakuussa 2018.
Ravel Morrison

Ravel Ryan Morrison (s. 2. helmikuuta 1993 Manchester, Englanti) on englantilainen jalkapalloilija. Keskikenttäpelaajana pelaava Morrison edustaa Englannin mestaruussarjan Middlesbrough'ta lainalla valioliigaseura Sheffield Unitedista. Hän on kotimaansa lisäksi pelannut myös Italiassa, Meksikossa ja Ruotsissa.
Morrison siirtyi vuonna 2009 Manchester Unitediin ja allekirjoitti ensimmäisen ammattilaissopimuksensa seuran kanssa 17-vuotissyntymäpäivänään. Hän teki ensiesiintymisensä virallisissa otteluissa miesten tasolla 26. lokakuuta 2010 tultuaan vaihdosta kentälle Englannin liigacupin ottelussa Wolverhampton Wanderersia vastaan. Morrison siirtyi 31. tammikuuta 2012 West Ham Unitediin. Hän pelasi West Hamissa 17 Valioliigan ottelua ja teki niissä kolme maalia, mutta seuraavina vuosina hän edusti lainasopimuksilla myös Birmingham Cityä, Queens Park Rangersia ja Cardiff Cityä.
Italiassa Morrison edusti Laziota mutta pelasi kaudella 2015–2016 Serie A:ssa neljässä ottelussa yhteensä vain noin 60 minuuttia. Laziosta hänet lainattiin englantilaisseura Queens Park Rangersiin ja meksikolaiseen Atlakseen, ja helmikuussa 2019 hän siirtyi ruotsalaisseura Östersundiin, jossa hän pelasi kuusi Allsvenskanin ottelua.
Maajoukkuetasolla Morrison on edustanut Englannin alle 16-, alle 17-, alle 18- ja alle 21-vuotiaiden maajoukkueita.
Segovian akvedukti

Segovian akvedukti on roomalainen, noin vuonna 50 rakennettu akvedukti Segovian kaupungissa, Espanjassa. Rakennelma on kokonaisuudessaan 18 kilometriä pitkä, ja sen alkupää on 1 255 metrin korkeudessa olevalla purolla. Akvedukti joutui loppupäässään ylittämään jokilaakson, jonka yli on rakennettu 813 metriä pitkä akveduktisilta, joka sijaitsee nykyään Segovian kaupungin laajentumisen johdosta keskellä kaupunkia. Akvedukti kuuluu Segovian vanhankaupungin kanssa Unescon maailmanperintöluetteloon.
Rakennelma.
Segovian akvedukti on noin 18 kilometriä pitkä rakennelma, joka saa alkunsa pienestä purosta Sierra de Guadarraman vuoristosta. Akveduktin alkupään, 1 255 metrin korkeudessa oleva rakennelma ohjasi osan puron vesistä kanavaan. Akvedukti seuraa vuoriston piirteitä useiden kilometrien ajan, ja sen kaltevuus on vain 0,43 prosenttia. Hieman ennen Fuentecilla de Tilviejon puron ylityspaikkaa akvedukti laskeutuu kuitenkin 75 metriä vain 553 metrin matkalla. Todennäköisesti alkuperäinen akvedukti oli Segoviasta vain Fuentecilla de Tilviejolle, ja myöhemmin sitä on pidennetty nykyiseen lähtöpaikkaansa, kun ensimmäisen puron vesi ei riittänyt, ja vaikean maaston takia reitillä jouduttiin tekemään jyrkkä pudotus.
Fuentecilla de Tilviejolta akvedukti jatkaa suoraan Segoviaan. Noin kilometri ennen kaupunginmuuria sen piti kuitenkin ylittää 30 metriä syvä jokilaakso. Laaksoa ylittämään tehtiin 813 pitkä akveduktisilta, jonka kaaret ovat kahdessa kerroksessa. Sitä kannattelee 128 pilaria, ja laakson matalammissa kohdassa silta on 28,5 metriä maanpinnan yläpuolella. Sillan rakentamiseen käytettiin noin 20 400 graniittilohkaretta, joista suurin painaa kaksi tonnia. Graniitti louhittiin noin viiden kilometrin päästä kaupungista.
Historia.
Segovian akveduktin rakennusajasta ei ole varmuutta, sillä sen rakentamisesta ei ole jäänyt dokumentteja. Tutkijat kuitenkin arvelevat, että se olisi rakennettu noin vuonna 50. Sen kaarissa ja rakennustyylissä on paljon yhtäläisyyksiä Roomassa sijaitsevan, vuosina 38–52 rakennetun Aqua Claudian kanssa. Osa akveduktin kaarista tuhoutui muslimivalloitusten aikana 800-luvulla, mutta se peruskorjattiin 1484 Ferdinand ja Isabella Katolilaisen aloitteesta.
Akvedukti on kokonaisuudessaan säilynyt hyvin ja sillan lisäksi monia osia siitä on säilynyt, sillä se on ollut pitkään käytössä. Varsinainen kanavaosa on kuitenkin korvattu moneen kertaan uudemmilla rakennelmilla. Vuonna 1929 kanava korvattiin lopullisesti betoniputkella. Segovian asukkaat ovat kutsuneet akveduktia Paholaisen sillaksi sen suuren koon vuoksi. Nykyään akveduktisilta on keskellä kaupunkiympäristöä, kun Segovia on laajentunut sen ympärille. Saasteiden takia autoliikenne on nykyään kielletty sillan lähellä. Vuonna 1985 akvedukti valittiin yhdessä Segovian vanhankaupungin kanssa Unescon maailmanperintöluetteloon.
WebP

WebP on bittikarttagrafiikan tiedostomuoto, jossa voidaan käyttää häviöllistä ja häviötöntä pakkausta. WebP on Googlen kehittämä JPEGin korvaajaksi suunniteltu avoin standardi, jonka viitetoteutus on julkaistu BSD-lisenssillä. Se julkaistiin vuonna 2010. 
Häviöllisessä WebP:ssä käytetään On2 Technologies -yrityksen kehittämää VP8-videokoodekin pakkausalgoritmia, säiliömuoto on RIFF. Googlen ohjelmistoinsinööri Jyrki Alakuijala on laajentanut WebP:n häviöttömään pakkaamiseen, johon myös WebP-tiedostomuodon alfakanavan koodaus perustuu.
Lokakuussa 2020 verkkoselaimista natiivina WebP-tuen omaavat Chrome, Firefox, Edge, Opera ja Safari.
Ruoveden Pirkat

Ruoveden Pirkat on ruovesiläinen urheiluseura. Ruoveden Pirkat perustettiin 10. syyskuuta 1940. Seuran lajivalikoimaan kuuluvat maastohiihto, pesäpallo ja yleisurheilu, joiden lisäksi seuralla on kamppailu- ja kuntojaostot. Seuran puheenjohtaja on Toivo Meronen.
Pirkkain tunnetuin urheilija lienee korkeushypyn SE-nainen ja moninkertainen Suomen mestari Hanna Grobler (o.s. Mikkonen).
Seuran naisten pesäpallon edustusjoukkue pelasi kaudella 2019 Suomensarjan lounaislohkossa. Ruovedellä järjestettiin vuonna 2015 pesäpallon Naperoleiri. Seuran juniorkasvatteja Miesten- ja Naisten Superpesiksessä kaudella 2025 ovat: Petteri Alanen, Pyry Alanen, Ronja Salmela ja Nella Ala-Sulkava.
Assassination Games

Assassination Games on vuonna 2011 ensi-iltansa saanut yhdysvaltalainen toimintadraamaelokuva. Elokuvan on ohjannut Ernie Barbarash ja käsikirjoittanut Aaron Rahsaan Thomas. Pääosassa esiintyvät Jean-Claude Van Damme ja Scott Adkins. Taistelukohtausten koreografiasta vastasi Stanimir Stamatov.
Elokuvaa esitettiin aluksi rajoitetusti Yhdysvaltain elokuvateattereissa, jonka jälkeen se julkaistiin suoraan DVD:lle. Suomessa elokuva julkaistiin myös DVD:lle 26. lokakuuta 2011.
Juoni.
Brazil on palkkamurhaaja, joka tekee minkä tahansa työn mikäli palkka on hänen mieleensä. Flint puolestaan lopetti palkkamurhaajan työt, kun hänen vaimonsa joutui huumekartellin uhriksi. Myöhemmin eräs mies haluaa kyseisen roiston tapettavan. Sekä Brazil että Flint ottavat tehtävän vastaan omin syin, toinen rahan vuoksi ja toinen koston vuoksi. Epäonnistuessaan salamurhata kohteensa kaksikko päättää tehdä yhteistyötä, kun he saavat peräänsä Interpol agentteja ja huumekartellin roistoja.
Kuvaukset.
Elokuva kuvattiin syksyllä Bukarestissa, Romaniassa neljän viikon ajan ja muutaman päivän verran New Orleansissa. Elokuva tunnettiin vielä tuotantovaiheessa nimellä Weapon.
Riina Vilén

Riina Susanna Hyöky (entinen Vilén, o.s. Tolonen, s. 4. toukokuuta 1983 Vantaa) on uransa lopettanut suomalainen keskimatkojen juoksija ja kestävyysjuoksija, joka edusti Suomea aikuisten maaotteluissa ja Euroopan cupin kilpailuissa vuosina 2000–2006. Hän edusti seuratasolla Kenttäurheilijat-58:aa ja Viipurin Urheilijoita, ja häntä valmensivat Eero Hosio, Glen Grant ja Esa Tikkanen.
Hyöky sijoittui maastojuoksun EM-kilpailuissa Ferrarassa 1998 alle 20-vuotiaiden sarjassa 41:nneksi ja Suomi joukkuekilpailussa kymmenenneksi. Vuonna 1999 hän oli maastojuoksun MM-kilpailuissa Belfastissa samassa ikäluokassa 60:s ja Suomi joukkueena kymmenes. Velenjen EM-maastoissa hän sijoittui henkilökohtaisessa kilpailussa 18:nneksi ja Suomi joukkuekilpailussa kuudenneksi.
Hyöky oli 2000 Vilamouran maastojuoksun MM-kilpailuissa alle 20-vuotiaiden sarjassa 49:s ja Suomi joukkuekilpailussa 17:s. Santiago de Chilen alle 20-vuotiaiden MM-kilpailuissa hän sijoittui 3 000 metrillä 13:nneksi. Kauden päätteeksi hän oli Malmön maastojuoksun EM-kilpailuissa 20-vuotiaissa 25:s ja Suomi joukkuekilpailussa viides. Vuonna 2001 hän sai pronssia Grosseton alle 20-vuotiaiden EM-kilpailujen 1 500 metrillä ajalla 4.14,48. Hän voitti saman ikäluokan maastojuoksun Pohjoismaiden-mestaruuden sekä henkilökohtaisessa että joukkuekilpailussa Perniössä. Thunin EM-maastoissa hän sijoittui 39:nneksi ja Suomi joukkuekilpailussa neljänneksi.
Hyöky sijoittui aikuisten maaotteluissa parhaimmillaan kolmanneksi 1 500 metrillä Uumajan halli- ja Göteborgin ulkoratamaaotteluissa 2001. Hän sai Kalevan kisoissa pronssia 5 000 metrillä 2005. Sisäratojen Suomen-mestaruuden hän voitti 3 000 metrillä 1999, 2000 ja 2001.
Hyökyllä on nimissään useita yleisurheilun Suomen ikäkausiennätyksiä: 800 metrillä (15-vuotiaiden ylipitkän radan halli-SE 2.13,91 ja 17-vuotiaiden halli-SE 2.10,55), 1 500 metrillä (17-vuotiaiden halli-SE 4.26,5, 17-vuotiaiden ylipitkän radan halli-SE 4.21,78 ja 19-vuotiaiden SE 4.14,48), 2 000 metrillä (15-, 17-, 19- ja 22-vuotiaiden SE 6.12,66) ja 10 kilometrin tiejuoksussa (17-, 19- ja 22-vuotiaiden SE 34.42).
Yksityiselämä.
Hyöky avioitui vuonna 2007 myös pika-juoksijana tunnetun Markus Vilénin kanssa, jolloin hän otti miehensä sukunimen, mutta sittemmin pariskunta erosi. Urheilu-uransa jälkeen Hyöky satsasi opiskeluun, valmistui vuonna 2008 valtiotieteiden maisteriksi ja vuonna 2011 kauppatieteiden maisteriksi. Nyt (2020) hän työskentelee Finnairilla vastuualueenaan asiakaskokemusten kehittäminen.
Serafim

Serafim () on varsinkin Venäjällä, Romaniassa ja Pohjois-Makedoniassa esiintyvä miehen etunimi. Nimi on muunnos latinalaisesta nimestä "Seraphinus", joka on johdettu heprealaisesta "tulista olentoa" tarkoittavasta, Raamatussakin esiintyvästä sanasta "seraphim". Raamatun Jesajan kirjassa mainitut serafit ovat taivaallisia olentoja, kuusisiipisiä enkeleitä. Nimen naispuolinen vastine on Serafiina.
Serafim-ritarikunta () on vuonna 1748 perustettu ruotsalainen ansiomerkkiritarikunta.
Cado Belle (albumi)

Cado Belle on samannimisen yhtyeen studioalbumi vuodelta 1976. Sen on tuottanut ja äänittänyt Keith Olsen yhtiöstä Pogologo Productions. Apulaisäänittäjinä toimivat Paul Northfield ja Dave Grinstead.
Skotlannin Glasgow’sta kotoisin olleen Cado Bellen laulusolistina toimi Maggie Reilly, joka tuli myöhemmin tunnetuksi muun muassa Mike Oldfieldin kanssa esittämästään kappaleesta ”Moonlight Shadow”.
Levykannen valokuvat on ottanut Alan Messer. Kannen on suunnitellut Graves/Aslett Assoc. ja logon Stuart Paterson. Kannen on valmistanut Englannissa James Uptown Ltd.
Kiitoksissa on mainittu Mel Collins, Frank Collins, Paddie McHugh, John Davis, Alan Holston ja Simon Johnston.
Kappaleet.
Sivu 1
Sivu 2
Kappaleiden tekijät ovat:
Alasdair Robertson on tehnyt kappaleiden sanoitukset lukuun ottamatta kappaletta "Got to Love", jonka on sanoittanut Stuart MacKillop.
Kappaleiden julkaisuyhtiö on Rock Music Ltd. ja niiden sanat on painettu LP-levyn suojakuoreen.
Muusikot.
Cado Belle:
sekä:
Paddie McHugh ja Frank Collins esiintyvät levyllä C.B.S. Recordsin suosiollisella luvalla.
Jousisoittimien sovitukset on tehnyt Paul Buckmaster ja puhallinsoittimien sovitukset Colin Tully, Mel Collins ja Keith Olsen.
HMAS AE1

HMAS AE1 oli Australian kuninkaallisen laivaston E-luokan sukellusvene.
Valmistus.
Alus tilattiin Barrow-in-Furnessista Vickers Limitediltä, missä köli laskettiin 14. marraskuuta 1911. Alus laskettiin vesille 22. toukokuuta 1913 ja valmistui 22. helmikuuta 1914. Australian laivasto otti 28. helmikuuta aluksen palvelukseen ensimmäisenä päällikkönään T. F. Besant.
Palvelus.
Alus saapui 24. toukokuuta Sydneyyn matkattuaan Britteinsaarilta sisaraluksensa "HMAS AE2" kanssa. Aluksen miehistö koostui Britannian kuninkaallisen laivaston upseereista, ja miehistönä oli sekä australialaisia että brittejä.
Ensimmäisen maailmansodan alkaessa alus liitettiin laivasto-osastoon, jonka tehtävänä oli vallata Saksan keisarikunnan Tyynenmeren siirtomaat. Se osallistui Saksan Uuden-Guinean miehittämiseen, jolloin Rabaul pakotettiin antautumaan 13. syyskuuta. Seuraavana päivänä aluksesta tehtiin viimeinen havainto sen ollessa partiomatkalla "HMAS Parramattan" kanssa.
Aluksen mukana katosi kolme upseeria ja 32 miehistönjäsentä. Se oli Australian laivaston ensimmäinen merellä tuhoutunut sotalaiva. Alus löytyi joulukuussa 2017 Papua-Uuden-Guinean rannikolta Duke of York Islands -saariryhmän läheltä.
Aatamin puvussa... ja vähän Eevankin (vuoden 1931 elokuva)

Aatamin puvussa... ja vähän Eevankin on Jaakko Korhosen ohjaama suomalainen mustavalkoelokuva vuodelta 1931. Se pohjautuu Agapetuksen romaaniin "Aatamin puvussa ja vähän Eevankin" vuodelta 1928. Romaanista on tehty neljä elokuvaa, yksi Saksassa, ja tämä on niistä ensimmäinen. Elokuva on Suomen ensimmäinen äänielokuva, jossa on kuitenkin vain muutama repliikki ja laulu. Siinä kohtaavat lomailevat virkamiehet ja omalla lomalla olevat vankikarkurit. 
Kritiikki.
Kriitikko Jussi Karjalainen luonnehtii elokuvaa ”absurdiksi pönttöilyksi” ja arvelee sen suosion syyksi nakuilua. "Iltalehden" Jyrki Laelma arvioi sen olevan nykyisin elokuvallisesti lähinnä historiallinen kuriositeetti.
Holly Dignard

Holly Elissa Dignard (s. 1. lokakuuta 1979 Moncton, New Brunswick, Kanada) on kanadalainen näyttelijä ja tuottaja.
Ura.
Dignard opiskeli aluksi musiikkia ennen kuin vaihtoi opiskelun näyttelemiseen. Hän opiskeli teatteria Vancouverin elokuvakoulussa Dalhousien yliopistossa, josta hän valmistui vuonna 1999.
Valmistumisensa jälkeen Dignard aloitti näyttelemisen televisiosarjoissa "Call of the Wild" ja "Äärirajoilla". Seuraavana vuonna hän teki ensimmäiset elokuvaroolinsa elokuvissa "Seeking Winonas" ja "Voyage of the Unicorn". Sittemmin Dignard on esiintynyt vierailurooleissa televisiosarjoissa ja sivurooleissa elokuvissa. Hän on vieraillut muun muassa televisiosarjoissa "Tähtiportti", "", "Taisteluplaneetta Galactica", "Kyle XY", "Eureka" ja "Supernatural". Dignardilla oli myös päärooli kanadalaisessa draamasarjassa "Whistler". Elokuvissa hän on esiintynyt muun muassa "Polar Stormissa", Steven Seagalin ohjaamassa "Kill Switchissä" ja Heather Locklearin "He Loves Messä".
Dignard tekee vapaaehtoistyötä Ugandassa.
HMAS AE2

HMAS AE2 oli Australian kuninkaallisen laivaston E-luokan sukellusvene ensimmäisessä maailmansodassa.
Valmistus.
Alus tilattiin Vickers Limitediltä Barrow-in-Furnessista, missä köli laskettiin 10. helmikuuta 1912. Alus laskettiin vesille 18. kesäkuuta 1913 ja otettiin palvelukseen 28. helmikuuta 1914 ensimmäisenä päällikkönään Henry H. G. D. Stoker.
Palvelus.
Alus saapui 24. toukokuuta Britteinsaarilta Sydneyyn sisaraluksensa "HMAS AE1:n" kanssa. Aluksen miehistö koostui sekä australialaisista että briteistä upseereiden ollessa Britannian kuninkaallisesta laivastosta.
Ensimmäisen maailmansodan alkaessa alus liitettiin laivasto-osastoon, jonka tehtävänä oli vallata Saksan keisarikunnan Tyynenmeren siirtomaat. Se osallistui Saksan Uuden-Guinean miehittämiseen, jolloin Rabaul pakotettiin 13. syyskuuta antautumaan. Saksan Uusi-Guinea antautui 22. syyskuuta.
Alus lähti 4. lokakuuta Suvaan osana amiraali Pateyn laivasto-osastoa, jonka muut alukset olivat "HMAS Australia", "HMAS Sydney", "HMAS Encounter", "HMAS Warrego" sekä Ranskan laivaston kevyt risteilijä "Montcalm". Osaston tehtävänä oli eliminoida Saksan keisarillisen laivaston risteilijöiden "Scharnhorst" ja "Gneisenau" aiheuttama uhka, kun ne olivat hyökänneet Ranskan hallussa olleille Seurasaarille 22. syyskuuta.
Vietettyään kolme viikkoa Fidžillä "AE2" erkani 8. marraskuuta Pateyn osastosta ja palasi Sydneyyn, mihin se saapui 16. marraskuuta. Kolme päivää myöhemmin alus jatkoi matkaansa Albanyyn, missä se liittyi Kuningas Yrjön lahdelle koottuun australialaisia joukkoja Eurooppaan kuljettaneeseen saattueeseen, johon kuului 17 ilman saattajia olevaa kuljetusalusta, jotka lähtivät 31. joulukuuta kohti Suezia. "SS Berrima" johti saattuetta ja hinasi "AE2:ta". Saattue saapui 28. tammikuuta 1915 Suezille.
Välimerellä alus liitettiin Britannian kuninkaallisen laivaston laivueeseen, joka operoi Gallipolin alueella. Alus sai 25. huhtikuuta määräyksen tunkeutua Dardanellien läpi Marmaranmerelle estääkseen turkkilaisten liikennöinnin Bosporinsalmen ja Dardanellien välillä. Vastaavat yritykset olivat aiemmin epäonnistuneet. Alus kuitenkin onnistui, ja matkansa aikana se torpedoi Turkin laivaston risteilijän, mutta se osui kahteen otteeseen pohjaan paetessaan aluksen tuhoamista yrittäviä hävittäjiä.
Alus yritti usean laivan upottamista torpedoin ilman tulosta ennen tuhoutumistaan 30. huhtikuuta. Alus ei onnistunut pakenemaan Turkin laivaston aluksia. Veneen konehuone vaurioitui. Aluksen kapteeni halusi varmistaa, ettei alus jäisi turkkilaisten käsiin ja käski upottaa sen. Aluksen kansiluukut jätettiin auki sen upottamiseksi. Turkkilaiset poimivat vedestä koko miehistön, joka oli seuraavat kolme ja puoli vuotta sotavankeudessa. Vankeuden aikana neljä miestä sai surmansa.
Turuttaret (albumi)

Turuttaret on samannimisen laulu- ja soitinyhtyeen studioalbumi vuodelta 1979. Julkaisija ja tuottaja on M &amp; T Production. LP-levyn luettelotunnus on MTHLP-1014 ja C-kasetin MTX-1014.
Albumin on äänittänyt Jouko Ahera Finnvox-studioilla.
Kansikuvan on tehnyt turkulainen Kurki &amp; Kangas-yritys ja layout on Kari Laihon käsialaa. C-kasetin kansipaperin on valmistanut helsinkiläinen Offset Oy.
Albumilta on vuonna 1980 julkaistu single Muistojen kallio.
Kappaleet.
Kappaleiden tekijä on Maire Tammenlaakso ellei toisin ole mainittu.
Raita 1
Raita 2
Kappaleiden sovittajapari on Maire Tammenlaakso ja Esa Katajavuori. Kustannusoikeudet omistaa M &amp; T Production paitsi kappaleen "Yölintu" osalta Levysävel ja kappaleen "Kirje sieltä jostakin" osalta Fazer. "Syysillan tuuli" on perinnesävelmä (Trad.).
Backaksen kartanon turverata

Backaksen kartanon turverata oli Helsingin maalaiskunnassa Backaksen kartanon mailla sijainnut kapearaiteinen rautatie. Viiden kilometrin pituinen rata valmistui vuonna 1920 ja sitä käytettiin turvepehkun, mudan, hiekan ja saven kuljetukseen. Turvepehkua ja mutaa kuljetettiin suolta kartanon pelloille ja hiekkaa ja savea taas kartanon omalle tiilitehtaalle, joka oli perustettu vuonna 1919. Rata alkoi kartanon talouskeskuksesta ja johti Veromiehenkylän kautta pohjoiseen nykyisen Helsinki-Vantaan lentoaseman alueelle.
1600-luvulla perustetun kartanon omisti Osuusliike Elanto, joka oli ostanut sen Carl Ehrnroothilta vuonna 1916. Tilan pinta-ala oli ostohetkellä 683 hehtaaria, josta peltoa 141 ja metsää 482 hehtaaria. Oston jälkeen Elanto aloitti Backaksessa laajan kehitysohjelman, jonka tarkoituksena oli muodostaa kartanosta mallitila. Backakseen rakennettiin 1920-luvulla uusi navetta, kuivaamo-puimala ja suursikala. Kasvihuoneviljely aloitettiin 1930. Sikala lopetti toimintansa 1980-luvun alussa mutta kasvihuoneviljely jatkui vuoteen 2009, jolloin Backaksen puutarhakeskus lopetettiin. Sittemmin HOK-Elanto on käyttänyt päärakennusta ja puimalaa vuokrattavina juhlatiloina. Päärakennuksessa toimii myös kesäravintola.
Abd ar-Rahman I

Abd ar-Rahman I oli Umaijadi-dynastiaan kuulunut Cordoban kalifaatin emiiri vuosina 756–788.
Tarinat kertovat, että Abd ar-Rahmanin onnistui vuonna 750 paeta abbasidien vainoa. Viimeiset umaijadit houkuteltiin esiin piiloistaan katteettomilla lupauksilla 754, jonka jälkeen heidät otettiin kiinni ja piestiin hengiltä. Kerrotaan, että Abd ar-Rahman pelastautui kuitenkin uimalla Eufratin yli ja pakenemalla Pohjois-Afrikkaan, mistä hän siirtyi Espanjaan. Tarinat paosta ovat kuitenkin myöhemmin kirjattua legendaa, jolla osaltaan tuettiin umaijadivaltaa Espanjassa. Koko pitkä tarina voi olla myös fiktiota. 
Espanjassa Abd ar-Rahman käytti taitavasti hyväkseen pienten muslimivaltioiden välisiä jännitteitä, vaati itsensä tunnustamista Cordoban hallitsijaksi isoisänsä kalifi Hishamin perijänä sekä tarjosi muhkeita korvauksia vastineeksi avusta. Lopulta hän hyökkäsi al-Andalusin kuvernöörin Yusufin kimppuun ja tämän voitettuaan vuonna 755 teki Còrdobasta pääkaupunkinsa. Yusuf tunnusti hänet Cordoban emiiriksi, mutta Abd ar-Rahman sai taistella lähes jatkuvasti eri kapinallisryhmiä vastaan. Vuonna 777 Kaarle Suuri marssi auttamaan Barcelonan kapinoivaa käskynhaltijaa Suleiman al Arabia, mutta sotaretki päättyi tuloksettomana. Keskiaikainen balladi Rolandin laulu kuvaa frankkien paluuta.
Hallitsijana Abd ar-Rahman oli energinen, julma ja toisinajattelijoita häikäilemättömästi vainonnut tyranni, joka kuoli lopulta omankin perheensä hylkäämänä ja pettämänä. Nuoruudessaan, ennen salaliittoja ja kapinoita, häntä kuvattiin hyväsydämiseksi ja hurskaaksi. Vuonna 785 Abd ar-Rahman aloitti Cordoban suuren moskeijan rakentamisen, missä aineksina käytettiin roomalaistemppeleiden ja kirkkojen jäänteitä. 
Abd ar-Rahmania seurasi emiirinä hänen poikansa Hisham I (788–796).
Adenosyylihomokysteinaasi

Adenosyylihomokysteinaasi eli S-adenosyylihomokysteiinihydrolaasi on entsyymi, joka katalysoi S-adenosyylihomokysteiinin hydrolyysiä homokysteiiniksi ja adenosiiniksi. Entsyymi toimii osana metioniinin aineenvaihduntaa ja vaikuttaa metylaatioreaktioihin.
Adenosyylihomokysteinaasin entsyyminumero on EC 3.3.1.1 ja CAS-numero 9025-54-1.
Rakenne ja mekanismi.
Adenosyylihomokysteinaasi on oligomeeri. Ihmisellä entsyymi on tetrameeri eli koostuu neljästä alayksiköstä. Jokainen alayksikkö sisältää sitoutumiskohdan sekä S-adenosyylihomokysteiinille että koentsyyminä toimivalle NAD+:lle. NAD+-molekyylin sitoutumiskohdan aminohappojärjestys vaihtelee hieman alayksiköittäin ja substraatin sitoutumiskohdassa on samansuuntaisia β-laskoksia. Tärkeitä aminohappoja substraatin ja koentsyymin sitoutumiselle ja entsyymin toiminnalle ovat muun muassa asparagiinihappo, lysiini ja histidiini.
Adenosyylihomokysteinaasin katalysoima reaktio on tasapainoreaktio, ja tasapaino on S-adenosyylihomokysteiinin puolella. Elimistössä hydrolyysituotteiden adenosiinin ja homokysteiinin aineenvaihdunta muiksi tuotteiksi on kuitenkin hyvin nopeaa, joten tasapaino siirtyy hydrolyysin puolelle. Entsyymiin sitoutunut NAD+-molekyyli hapettaa substraatin hydroksyyliryhmän karbonyyliryhmäksi. Tämän jälkeen tapahtuu protonin irrotus ja homokysteiini irtoaa. Tämän jälkeen tapahtuu konjugaattiadditio eli Michael-additio ja muodostuu 3-ketoadenosiini, jonka hapetuksen yhteydessä muodostunut NADH pelkistää adenosiiniksi.
Biologinen rooli.
S-adenosyylihomokysteiiniä muodostuu tuotteena useissa metylaatioreaktioissa. Se on useiden S-adenosyylimetioniinista riippuvaisten metyylitrasferaasien inhibiittori. Täten adenosyylihomokysteinaasin toiminnalla on tärkeä rooli näiden reaktioiden säätelyssä. Nisäkkäillä adenosyylihomokysteinaasi on myös ainoa entsyymi, joka tuottaa homokysteiiniä, jota hyödynnetään kysteiinin biosynteesissä.
Adenosyylihomokysteinaasia ohjaavan geenin missense-mutaatio johtaa entsyymin puutostilaan. Puutostilan seurauksena plasman metioniinin, S-adenosyylimetioniinin, S-adenosyylihomokysteiinin, kreatiinikinaasin alaniiniaminotransferaasin ja aspartaattiaminotransferaasin pitoisuudet ovat koholla. Puutostila aiheuttaa psykomotoristen kykyjen heikkoa kehittymistä, myelopatiaa ja aivojen kehittymisen hidastumista eli myelinaatiota.
Muistojen kallio

Muistojen kallio on Turuttaret-lauluyhtyeen Suomessa tehty singlejulkaisu vuodelta 1980. Levy-yhtiö on M &amp; T Production ja luettelotunnus MTP–1034. Singlen molemmat kappaleet ovat albumilta Turuttaret.
Kappaleet.
Singlen kansikuvassa kääntöpuolen kappaleen nimi on lyhennetty muotoon "Tuo nuoruus joka haihtuu".
Jääkiekon B-sarjan maailmanmestaruuskilpailut 1999

Jääkiekon B-sarjan maailmanmestaruuskilpailut 1999 pelattiin Tanskan Kööpenhaminassa ja Odensessa 8. - 17. huhtikuuta. Joukkueita oli mukana kahdeksan ja ne pelasivat kertaalleen jokainen jokaista vastaan. Kolmelle parhaalle oli tarjolla paikka vuoden 2000 maailmanmestaruuskilpalujen A-sarjan karsintaan. Sarjan viimeinen vastaavasti putosi C-sarjaan.
Tanska, Iso-Britannia ja Kazakstan A-sarjan karsintaan. Unkari putosi C-sarjaan.
Olivia (lehti)

Olivia oli suomalainen kerran kuussa ilmestyvä naistenlehti. "Olivian" ensimmäinen numero ilmestyi 14. helmikuuta 2007. Lehden viimeisenä päätoimittajana toimi vuosina 2013–2017 Veera Luoma-aho. Painettu lehti lopetettiin syksyllä 2015.
Alun perin lehteä julkaisi Bonnier Publications, mutta se myi lehden Aller Medialle alkuvuodesta 2014.
Lehden levikki oli 42 788 (LT 2012), ja sillä oli 117 000 lukijaa. Naislukijamäärä oli 112 000 ja mieslukijamäärä 5 000.
Vuonna 2010 "Olivia" julkaisi "Olivia shoppaa" -nimisen sovelluksen iPhonelle.
Italian avoin tennisturnaus

Italian avoin tennisturnaus (viralliselta sponsoroidulta nimeltään Internazionali BNL d’Italia) on vuosittainen Italian Roomassa järjestettävä tennisturnaus. Turnaus kuuluu miesten ATP Tour Masters 1000 -turnauksiin ja naisten -turnauksiin. Ensimmäinen Italian mestaruusturnaus pelattiin vuonna 1930 Milanossa. Vuonna 1935 turnaus siirtyi Roomaan sen nykyiselle tapahtumapaikalle Foro Italicolle. Vuosina 1936–1949 turnausta ei järjestetty. Vuonna 1969 siitä tuli avoin ammattilaispelaajille. Vuosina 1970–1989 miesten turnaus kuului Grand Prix -kiertueeseen ja oli osa kovatasoista Grand Prix Championship Series -kiertuetta. Vuonna 1990 miesten turnauksesta tuli osa ATP-kiertueen Championship Series Single Week -turnauksia, jotka tunnetaan nykyään Masters-turnauksina. Naisten turnaus oli vuodesta 1990 vuoteen 2008 osa WTA-kiertueen Tier I -turnauksia, ja nykyään se on Premier 5 -turnaus. Italian avoimia pidetään yleisesti arvostetuimpana massakenttäturnauksena Ranskan avointen jälkeen.
Peter Higgs

Peter Ware Higgs (29. toukokuuta 1929 Newcastle upon Tyne, Englanti – 8. huhtikuuta 2024 Edinburgh, Skotlanti) oli englantilainen teoreettinen fyysikko ja professori Edinburghin yliopistossa. Hän kehitti sähköheikon symmetriarikon teorian, jonka avulla voidaan selittää alkeishiukkasten massan alkuperä yleisesti ja W- ja Z-bosonien erityisesti. Tätä kutsutaan Higgsin mekanismiksi. Higgsin bosoni on nimetty Peter Higgsin mukaan. Higgs jakoi Nobelin fysiikanpalkinnon François Englertin kanssa vuonna 2013.
Higgs opiskeli King’s Collegessa Lontoon yliopistossa ja väitteli tohtoriksi fysiikasta vuonna 1954.
Brighton Rock (vuoden 2010 elokuva)

Brighton Rock on vuonna 2010 ilmestynyt brittiläinen draamaelokuva, joka perustuu Graham Greenen romaaniin "Kiveä kovempi" vuodelta 1938. Elokuvan on ohjannut ja käsikirjoittanut Rowan Joffe. Sen ensi-ilta oli Toronton elokuvajuhlilla syyskuussa 2010.
Vaikka romaani ja siitä vuonna 1947 tehty aikaisempi elokuvasovitus sijoittuvat 1930-luvulle, Joffen versiossa elokuvan tapahtumat on siirretty vuoteen 1964, mod-nuorisokulttuurin aikaan.
Näyttelijät.
Lähde:
Hisham I

Hisham I oli toinen Umaijadi-dynastiaan kuulunut Cordoban emiiri vuosina 788–796 isänsä Abd ar-Rahman I:n jälkeen. Emiirin kuolema aloitti kaksivuotisen vallanperimyssodan hänen kolmen poikansa välillä, jonka voittajaksi Hisham selviytyi muiden poikien paetessa Pohjois-Afrikkaan. Hisham teki vuosittain ryöstöretkiä pohjoiseen ja soti myös omalla maaperällä, kun frankit kokeilivat sotaonneaan Andalusiassa. 
Emiirinä Hisham jatkoi isänsä aloittamaa suuren moskeijan rakentamista Vuonna 795 Kaarle Suuri palasi ja valloitti itselleen markin Espanjan pohjoisosasta. 
Hisham I:tä seurasi emiirinä hänen poikansa Hakam I (796–822).